ועדת הכלכלה, כנסת 24, פרוטוקול מספר 55, 2021-10-14 11:00

מיכאל ביטון: אנחנו בדיונים מרתונים של חוק ההסדרים.

מיכאל ביטון: על חלק מהחוקים כבר הצבענו ואישרנו וחלק דורשים הבהרות ויובאו להצבעה בשבוע הבא.

מיכאל ביטון: אנחנו בפרק י' (תחבורה) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), התשפ"א-2021, דיון בסעיף 58, תיקון פקודת הקרקעות.

מיכאל ביטון: הסוגיה שעלתה כאן בדיון הקודם היא התנגדות של השלטון המקומי.

מיכאל ביטון: אני דיברתי אישית עם ביבס וכל עוד מדובר בחברות ממשלתיות קיימות שנכנסות לחוק קיים, זה לא שינוי מהותי של החוק והוא בסדר עם הדבר הזה כך שהפרט החשוב הזה של התנגדות השלטון המקומי הוסר מעל סדר היום והנוסח של החוק עבר את ההבהרות שלנו ובסך הכול הוא באמת טכני.

מיכאל ביטון: אני מבקש שהוא יוקרא כפי שהוסכם.

מיכאל ביטון: ניתן קצת הערות ובפעם הבאה נביא אותו להצבעה.

מיכאל ביטון: בבקשה, להקריא את הנוסח כפי שתיקנו אותו.

מיכאל ביטון: לחברי הכנסת שלא היו אתנו בדיון.

מיכאל ביטון: בסך הכול יש שלוש חברות בישראל שמאושרות לדין מסוים בעניין הפקעות.

מיכאל ביטון: אף אחד לא עושה הפקעות בלי שהוא כפוף לתהליכים סדורים וכולי אבל שלוש חברות ממשלתיות – חברת הרכבת, נתיבי ישראל ונת"ע – בדין מסוים בתחום ההפקעות, יש להן הקלה.

מיכאל ביטון: חוצה ישראל, לא חל עליו הדין הזה כי בעבר הוא היה ממוקד רק בחוצה ישראל, בכביש, ושם היו לו דינים מיוחדים, לכביש הזה, עם סמכויות נרחבות מאוד של הפקעה.

מיכאל ביטון: כיוון שהוא הופך להיות פרויקטור לאומי עבור המשרד בעוד פרויקטים, בעצם יש כאן שתי חברות ממשלתיות שגם נתיבי אילון וגם חוצה ישראל, שלא קיבלו את המעמד המיוחד של חברות ממשלתיות וזה מה שעושה החוק.

מיכאל ביטון: שמנו לפנינו את ההערות הכלליות על תהליכי הפקעה, מה שאמר חבר הכנסת סמי אבו שחאדה, ואני גם הבטחתי שיהיה דיון.

מיכאל ביטון: לבקשתך, בעתיד, אם תרצה דיון על הפקעות וכיצד הן נעשות, שיתוף ציבור והתייחסות ורגישות, והאם יש אפליה מול המגזר הערבי.

מיכאל ביטון: הבטחתי לקיים דיון כזה בעתיד ואני אעמוד בהתחייבות שלי, אבל לעת עתה מדובר בתיקון מאוד מאוד ספציפי שמשווה את המעמד של חמש חברות ממשלתיות שהן הפרויקטורים לביצוע של הממשלה בתשתיות תחבורה.

מיכאל ביטון: נא להקריא את הסעיף כפי שתיקנו אותו.

שי שלף: הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), התשפ"א-2021 58.

שי שלף: תיקון פקודת הקרקעות (רכישה לצורכי ציבור) בפקודת הקרקעות (רכישה לצורכי ציבור), 1943, בסעיף 22(2ב), במקום "לחברה הלאומית בדרכים" יבוא "חברת נתיבי ישראל – החברה הלאומית לתשתיות תחבורה בע"מ" ואחרי "רכבת ישראל" יבוא "לחברת חוצה ישראל בע"מ, ולחברת נתיבי איילון בע"מ".

מיכאל ביטון: תודה רבה.

מיכאל ביטון: הערות חברי הכנסת, הערות זום ונסכם את הדיון.

מיכאל ביטון: יש הערות לחברי הכנסת?

מיכאל ביטון: אין.

מיכאל ביטון: תודה.

מיכאל ביטון: סמי, אתה לא יכול להתאפק אבל תדע לך שלפנים משורת הדין אנחנו העלינו הסתייגויות של חברי כנסת שביקשו אותן למרות שהם לא נכחו וגם את ההסתייגות שלך.

מיכאל ביטון: היא לא עברה.

מיכאל ביטון: ביקשתי מהחברים להיות נוכחים בדיונים.

סמי אבו שחאדה: אני מאוד מודה לך אדוני היושב ראש.

סמי אבו שחאדה: כמוש אתה יודע, אנחנו מתרוצצים בין ועדה לוועדה ולא מספיקים את הכול.

מיכאל ביטון: נכון.

סמי אבו שחאדה: אני עדיין מתעקש על ההסתייגות שהייתה לנו.

סמי אבו שחאדה: הייתי רוצה שהדיון הזה יתקיים לפני.

סמי אבו שחאדה: אני מבין שבגלל אילוצי הזמן תהיה בעיה.

סמי אבו שחאדה: בהצבעה אני אתנגד לעניין הזה.

מיכאל ביטון: בסדר.

מיכאל ביטון: נכבד את זה אבל אני אעמוד בהבטחה שלי.

מיכאל ביטון: למרות שתתנגד, אני אעמוד בהבטחה שלי לקיים את הדיון הזה.

מיכאל ביטון: יש לנו הערות זום?

מיכאל ביטון: אין.

מיכאל ביטון: אנחנו נביא את החוק להצבעה והסתייגויות ביום שני.

מיכאל ביטון: תודה רבה לכולם.